На основу **члана 155. став 1. Закона о јавним набавкама** (*„Службени гласник РС” број 91/19; у даљем тексту:* **ЗЈН**)**,**  и члана 50. Закона о јавно-приватном партнерству и концесијама (''Службени гласник РС“ бр. 88/2011 и 15/2016), уговорне стране:

1. Град Ужице, са седиштем у Ужицу, улица Димитрија Туцовића бр. 52, 31102 Ужице, ПИБ: 101503055; МБ: 07157983; Број рачуна:840-11640-31 код Трезора, кога заступа градоначелница др Јелена Раковић Радивојевић (у даљем тексту: Јавни партнер)

и

1. „Бечејпревоз“ д.о.о. Бечеј са седиштем у Бечеју, ПИБ 100434219; Матични број: 08117314; Број рачуна: 325-9500600024754-90 Назив банке: OTP Banka Srbija a.d. Beograd, кога заступа директор Бојан Ђуровић (у даљем тексту: Приватни партнер)

Закључују следећи:

# АНЕКС I ЈАВНОГ УГОВОРА О ПОВЕРАВАЊУ ОБАВЉАЊА ДЕЛАТНОСТИ ЈАВНОГ ЛИНИЈСКОГ ПРЕВОЗА ПУТНИКА НА ТЕРИТОРИЈИ ГРАДА УЖИЦА

**Члан 1.**

Уговорне стране сагласно констатују:

- Да је закључен Јавни Уговор о поверавању обављања делатности јавног линијског превоза путника на територији града Ужица, између Града Ужица, улица Димитрија Туцовића бр. 52, (заводни број Наручиоца:II 404-182/21 од 4. јануара 2022. године) и „ „Бечејпревоз“ д.о.о. Бечеј са седиштем у Бечеју (у даљем тексту: Уговор);

- Да се у току реализације уговора јавила обострана потреба и Јавног и Приватног партнера за ближим уређењем уговорних односа у делу који се односи на предмет концесије, начин плаћања и казнене одредбе.

**Члан 2.**

**Мења се  члан 1. став 1.**  Уговора и сада гласи:

„ Уговорне стране сагласно констатују да је предмет овог Уговора уређење међусобних права и обавеза Наручиоца и Извршиоца приликом поверавања обављања делатности јавног градског и приградског превоза на територији града Ужица као и поверавање управљањем аутобуске станице у Ужицу. Аутобуска станица, ближе описана у члану 8. oвог Уговора представља предмет концесије и поверава се на управљање Приватном партнеру за време трајања овог уговора. Након истека периода трајања овог Уговора престаје право Приватног партнера на управљање истом.“

**Члан 3.**

**Мења се  члан 4. став 1. тачка 1.** Уговора и сада гласи:

„Уговор предвиђа две фазе реализације уговорних обавеза, као што следи:

**1) Период припреме** – План је да се одмах по закључењу уговора врши припрема, запошљавају нови кадрови у случају потребе за тим, да се преузму тренутне линије, прибаве дозволе и сагласности надлежних органа.

У припремном периоду који може трајати максимално до 2 (две) године, обављање превоза на градско приградским линијама ће се обављати са возилима на ЦНГ или возилима на еуродизел минималне емисионе класе еуро 3. У припремном периоду приватни партнер је обавезан да обазбеди за сва возила, која користе ЦНГ, пуњење ЦНГ погонским горивом, као и да обезбеди савремени систем наплате (путем уређаја за продају карата у возилу и на аутобуској станици)“.

**Члан 4.**

**Мења се  члан 7. Уговора**, тако што се иза подтачке 7 додаје нова подтачка 8 и сада гласи: „8. имплементира систем праћења кретања возила, кроз уградњу GPS/GPRS уређаја или неког другог одговарајућег уређаја“.

Јавни партнер треба да омогући приступ систему и Превознику како би могао да прати техничке све елементе.

**Тачка 10 члана 7 се брише.**

**Члан 5.**

**Мења се  члан 8 став 2. Уговора и сада гласи:**

„Обавеза превозника према корисницима услуга јесте организација и управљање пословања аутобуском станицом у концесионом периоду. Приватни партнер управља аутобуском станицом без плаћања накнаде јавном партнеру уз обавезу сопственог текућег одржавања и инвестирања потребног за обављање делатности пружања станичних услуга. Минимална годишња вредност текућих и ивестиционих трошкова износи милион динара и подразумева текуће и инвестиционо улагање. Под текућим и инвестиционим одржавањем подразумева се комплетно текуће одржавање за редовну употребу објекта које подразумева одржавање хигијене свих просторија као и саобраћајних површина и перона. Кречење по потреби унутрашњих просторија, одржавање софтвера за функционисање система за продају карата, одржавање тикетинга за продају карата на Аутобуској станици, текуће одржавање уређаја и опреме на аутобуској станици: система грејања и хлађења, као и система за пролаз и безбедност путника, улазно излазних рампи, система видео надзора, екстерно одржавање објекта и друго. Инвестиционо улагање подразумева улагање у објекат аутобуске станице и стварање услова за редовно и несметано функционисање. Јавни партнер даје сагласност и одобрава само инвестициона улагања у аутобуску станицу, а у складу са делатношћу Превозника у складу са уговореним обавезама.

**Члан 6.**

**Мења се  члан 16 став 1. и 2. Уговора и сада гласи:**

**„**Извршилац је дужан да доставља одељењу надлежном за послове јавног превоза путника недељне, месечне и годишње извештаје о реализацији услуге превоза.

Недељни, месечни и годишњи извештаји морају да садрже податке о пређеним километрима и оствареном приходу као и о релаизацији полазака“.

**Члан 7.**

**Мења се  члан 19. став 3**  Уговора и после става 3. Додаје се нови став и сада гласи:

„Превознику припада сопствени приход, од пружања станичних услуга свим корисницима услуга на аутобуској станици (превозници, путници и сви остали корисници) и други приход остварен сопственом делатношћу (сервисне услуге, приходи од рекламе, провизија за продате карте, паркинг и сл…). Провизија у износу од 9% за продате карте за градски и приградски превоз на аутобуској станици. За обављени превоз Град Ужице – Градска управа града Ужица ће превознику исплаћивати бруто износ у динарима (са ПДВ) по километру за укупно пређену километражу на уговореним линијама за календарски месец за који се врши плаћање, а по уговореној цени километра уз умањење прихода који је остварен продајом карата у аутобусима на градско приградским линијамама у текућем обачунском месецу.

Обрачун оствареног прихода од продатих карата за период на који се обрачун односи, представља основ за умањење износа који је Јавни партнер у обавези да исплати Приватном партнеру. Након извршеног периодичног обрачуна Јавног и Приватног партнера, Јавни партнер издаје Приватном партнеру Захтев за рефундацију средстава са исказаним нето износом прихода од продатих карата у датом периоду, што представља основ за умањење плаћања обавеза Јавног партнера Приватном партнеру. А све по уговореној цени километра уз умањење прихода који је остварен продајом карата у градско приградским линијамама у текућем обрачунском месецу“.

**Члан 8.**

**Мења се члан 20 став 2 Уговора и сада гласи:**

**„Корекција цене вршиће с**е на месечном нивоу када поједини параметри који учествују у цени узрокују укупну промену цене веће од +/-2% у односу на почетну цену и то по следећој методологији поређења трошкова.

-Трошак горива (еуродизел, ЦНГ-погонско гориво, цена струје за електро-аутобусе), ће се поредити са малопродајном ценом горива према званичном малопродајном ценовнику НИС-a, Србија Гаса, ЕПС-а, а у складу са дневним просечним ценама деривата у Републици Србији.

У зависности од енергената који се користи за погон возила за јавни градски превоз дефинише се промена уговорене цене на следећи начин:

* Трошак дизел горива ће се поредити са малопродајном ценом горива дизела према званичном малопродајном ценовнику НИС-a.
* Трошак ЦНГ-а погонског горива за возила на ЦНГ погон ће се поредити са малопродајном ценовнику НИС-a, односно Србија Гаса, за ЦНГ.
* Трошак киловат – часа електричне енергије за возила на електро-погон према званичном ценовнику киловат-сата ЕПС Србија

Зараде се пореде према последњем објављеном податку Републичког завода за статистику Републике Србије у моменту предаје захтева и обухватају појединачни и кумулативни раст.

Индекс потрошачких цена се дефинише у односу на претходно усклађивање укључујући месечне периоде и појединачни и кумулативни раст између два усклађивања“.

**Члан 9.**

**Мења се  члан 23. Уговора и сада гласи:**

**„Контрола од стране Наручиоца**

Јавни партнер има обавезу да организује контролу куповине карата у аутобусу од стране возача или другог лица.

Јавни партнер има право да врши ненајављене контроле возних исправа и карата путника у возилима, најављене и ненајављене контроле извршења реда вожње као и најављене и ненајављене контролне прегледа возила која су предмет овог Уговора.

Јавни партнер контролу возних исправа путника у возилу спроводи путем контролора.

Приватни партнер гарантује Јавном партнеру слободан приступ својим возилима а објектима и документацији омогућује увид уз обавезну претходну најаву доласка овлашћеног лица, а у циљу остваривања провере у вези са предметом Уговора.

Поступак и резултати провере евидентирају се записнички“.

**Члан 10.**

**Мења се  члан 28. став 5. Уговора**, и сада гласи:

„У случају када дође до неоправдано неодржаних полазака или неоправданног кашњења, Јавни партнер је овлашћен да наплати казну -пенале од Приватног партнера.

Наплата ових пенала/казне се обрачунава на крају месеца на основу утврђених неоправдано неодржаних или неоправданог кашњења полазака који морају бити записнички констатовани и потврђени од обе уговорне стране. Наплата пенала неће се вршити у случајевима више силе, радова на путу, саобраћајних незгода и осталих случајева када долази до успоравања или обуставе саобраћаја, измене прописа, измене трасе, демострација као и одлука надлежних органа и других околности на које приватни парнер није могао да утиче.

У случајевима да број неодржаних полазака или непрадвданог кашњења буде већи од 1% од укупног броја полазака на месечном нивоу превозник има обавезу плаћања пенала а у складу са записничким утврђеним неправилностима где обе стране потписију исти записник. Пенали се плаћају по следећој скали у случају прекорачења процента кашњења од 1% на месечном нивоу према следећој скали:

* 5.000,00 рсд у случају неоправданог кашњења поласка са почетне станице у градском и приградском превозу, и то дуже од 10 минута наспрам реда вожње
* 10.000,00 рсд за кашњења поласка са почетне станице преко 20 минута (свако кашњење преко 20 минута сматра се неодржаним поласком)
* 10.000,00 рсд за неостварене прве и задње поласке

Јавни партнер је овлашћен да наплати казну -пенале од Приватног партнера и у следећим случајевима:

* 5.000,00 рсд за прљаво и неуредно возило (отпаци на поду, сломљена седишта, поцепан мебл седишта и сл. )
* 5.000,00 рсд за свако возило коме недостаје или су у квару уређај за вентилацију, клима уређај и сл. , а после првог писаног упозорења
* 5.000,00 рсд за сваки утврђени изостанак индетификационе ознаке или неношење службених одела, односно за непоступање у складу са актом наручиоца о кодексу понашања, а после првога писаног упозорења
* 5.000,00 рсд по неправилности, за утврђене неправилности при продаји карата (препродаја већ коришћене карте, службено лице одбија да прода карту, и др.).

Јавни партнер има могућност и да покрене поступак кажњавања путника без карте сходно позитивним законским прописима а у оквиру својих овлашћења.

Обрачун наплате пенала/казне Јавни партнер испоставља Приватном партнеру на крају месеца уз претходно писано обавештење приватног партнера.

У складу са чланом 54. Закона о буџетском систему, преузете обавезе и све финансијске обавезе морају бити извршене искључиво на принципу готовинске основе са консолидованог рачуна трезора, осим ако је законом, односно актом Владе предвиђен другачији метод.

**Члан 11.**

**Мења се члан 29.** Уговора и сада гласи:

„Изузетно, превозник може привремено из оправданих разлога вршити одступања од регистрованих линија, за које постоје регистровани и оверени редови вожње, у погледу скраћења, продужења и/или измене трасе линија, о чему мора претходно обавестити надлежни орган Јавног партнера. Ово обавештење мора да садржи разлог и временско трајање одступања од регистрованих линија. По добијању писане сагласности превозник може да информише кориснике услуга о наведеном одступању“.

**Члан 12.**

**Мења се основни Уговор**, тако што се речи „Превозник и Извршилац“ замењују речима „Приватни партнер“ и реч „Наручилац“ замењује речју „Јавни партнер“.

**Члан 13.**

Остале одредбе Уговора, остају на снази, осим ако нису у супротности са овим Анексом I уговора.

**Члан 14.**

Овај Анекс I Уговора је саставни део основног Уговора и сачињен је у 6 (шест) истоветних примерака, од којих свака уговорна страна задржава по 3 (три) примерка.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_